CELEX: 32020D0266
Language: sk
Date: 2020-02-25 00:00:00
Title: Rozhodnutie Rady (EÚ, Euratom) 2020/266 z 25. februára 2020 o poverení začať rokovania so Spojeným kráľovstvom Veľkej Británie a Severného Írska o novej dohode o partnerstve

27.2.2020   
               
               
                  SK
               
               
                  Úradný vestník Európskej únie
               
               
                  L 58/53
               
            
         ROZHODNUTIE RADY (EÚ, Euratom) 2020/266
         z 25. februára 2020
         o poverení začať rokovania so Spojeným kráľovstvom Veľkej Británie a Severného Írska o novej dohode o partnerstve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 3 a 4,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 101,
         so zreteľom na odporúčanie Európskej komisie,
         keďže:
         
                     (1)
                  
                  
                     Dňa 1. februára 2020 Spojené kráľovstvo Veľkej Británie a Severného Írska (ďalej len „Spojené kráľovstvo“) vystúpilo z Európskej únie.
                  
               
                     (2)
                  
                  
                     Podmienky vystúpenia sú stanovené v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (1) (ďalej len „dohoda o vystúpení“), dojednanej a uzavretej v súlade s článkom 50 Zmluvy o Európskej únii.
                  
               
                     (3)
                  
                  
                     Dohoda o vystúpení nadobudla platnosť 1. februára 2020 a stanovuje sa v nej prechodné obdobie, počas ktorého sa na Spojené kráľovstvo a v Spojenom kráľovstve uplatňuje právo Únie v súlade s uvedenou dohodou. Uvedené obdobie sa skončí 31. decembra 2020, pokiaľ spoločný výbor zriadený dohodou o vystúpení neprijme pred 1. júlom 2020 jediné rozhodnutie o predĺžení prechodného obdobia najviac o jeden alebo dva roky.
                  
               
                     (4)
                  
                  
                     Európska rada vo svojich usmerneniach z 23. marca 2018 opätovne vyjadrila odhodlanie Únie udržiavať so Spojeným kráľovstvom v budúcnosti čo najužšie partnerstvo. Takéto partnerstvo by sa podľa uvedených usmernení malo vzťahovať na obchod a hospodársku spoluprácu, ako aj na ďalšie oblasti, najmä na boj proti terorizmu a medzinárodnej trestnej činnosti, a tiež na bezpečnosť, obranu a zahraničnú politiku. Európska rada vypracovala uvedené usmernenia so zreteľom na začatie rokovaní o celkovej koncepcii rámca budúceho vzťahu, ktorá sa mala vytýčiť v politickom vyhlásení, ktoré je pripojené k dohode o vystúpení a na ktoré sa v dohode o vystúpení odkazuje.
                  
               
                     (5)
                  
                  
                     V politickom vyhlásení, ktoré bolo pripojené k dohode o vystúpení, sa stanovuje rámec budúceho vzťahu medzi Európskou úniou a Spojeným kráľovstvom (2) (ďalej len „politické vyhlásenie“). Stanovujú sa ním parametre ambiciózneho, širokého, hlbokého a flexibilného partnerstva v oblasti obchodnej a hospodárskej spolupráce, ktorej jadrom bude komplexná a vyvážená dohoda o voľnom obchode, v oblasti presadzovania právnych predpisov a trestnej justície, zahraničnej politiky, bezpečnosti a obrany a v širších oblastiach spolupráce.
                  
               
                     (6)
                  
                  
                     V článku 184 dohody o vystúpení sa stanovuje, že Únia a Spojené kráľovstvo majú v dobrej viere a pri úplnom rešpektovaní svojich príslušných právnych poriadkov vynaložiť maximálne úsilie, aby podnikli kroky potrebné na urýchlené dojednanie dohôd upravujúcich ich budúci vzťah, ktoré sú uvedené v politickom vyhlásení, a aby vykonali príslušné postupy na ratifikáciu alebo uzavretie týchto dohôd s cieľom zabezpečiť, aby sa tieto dohody v čo najväčšej možnej miere vykonávali od skončenia prechodného obdobia.
                  
               
                     (7)
                  
                  
                     Európska rada vo svojich záveroch z 13. decembra 2019 opätovne potvrdila svoju túžbu nadviazať v budúcnosti čo najužšie vzťahy so Spojeným kráľovstvom v súlade s politickým vyhlásením a už schválenými usmerneniami Európskej rady, ako aj vyhláseniami a deklaráciami, konkrétne tými z 25. novembra 2018. Európska rada predovšetkým opätovne zdôraznila, že budúci vzťah so Spojeným kráľovstvom sa bude musieť zakladať na rovnováhe práv a povinností a bude musieť zabezpečovať rovnaké podmienky pre všetkých. Európska rada privítala rozhodnutie Komisie opätovne vymenovať pána Michela BARNIERA v súvislosti s rokovaniami o budúcom vzťahu a vyzvala Komisiu, aby Rade predložila návrh komplexného mandátu pre budúce vzťahy so Spojeným kráľovstvom bezprostredne po jeho vystúpení. Európska rada uviedla, že bude rokovania pozorne sledovať a podľa potreby poskytne ďalšie všeobecné politické usmernenia.
                  
               
                     (8)
                  
                  
                     Mali by sa preto začať rokovania s cieľom uzavrieť so Spojeným kráľovstvom novú dohodu o partnerstve. Komisia by sa mala vymenovať za vyjednávača Únie. Pokiaľ ide o otázky spoločnej zahraničnej a bezpečnostnej politiky, Komisia má viesť rokovania v zhode s vysokým predstaviteľom Únie pre zahraničné veci a bezpečnostnú politiku,
                  
               PRIJALA TOTO ROZHODNUTIE:
         
            Článok 1
            Komisia sa týmto poveruje začať rokovania o novej dohode o partnerstve so Spojeným kráľovstvom Veľkej Británie a Severného Írska.
         
         
            Článok 2
            Komisia sa týmto vymenúva za vyjednávača Únie.
         
         
            Článok 3
            Pri rokovaniach je konzultovaná pracovná skupina pre Spojené kráľovstvo a rokovania sa povedú v súlade so smernicami obsiahnutými v dodatku, s výhradou smerníc, ktoré môže Rada následne vydať pre Komisiu.
         
         
            Článok 4
            Toto rozhodnutie je určené Komisii.
         
         
            V Bruseli 25. februára 2020
            
               
                  Za Radu
               
               
                  predseda
               
               A. METELKO-ZGOMBIĆ
            
         
         
            (1)  Ú. v. EÚ L 29, 31.1.2020, s. 7.
         
            (2)  Ú. v. EÚ C 34, 31.1.2020, s. 1.